Ministrul Finanțelor, Ionuț Mișa, a declarat, miercuri, într-o conferință de presă, că, potrivit datelor de la 30 septembrie, există 157.698 de angajatori care nu au plătit contribuții sociale pentru angajații lor, aproximativ 2 milioane de persoane. Această situație a fost invocată ca motiv pentru decizia de a transfera integral contribuțiile la angajat, însoțită și de reincriminarea ca faptă penală a reținerii și nevirării contribuțiilor de către angajator. Potrivit bazei de date a ANAF, numărul firmelor cu restanțe fiscale, inclusiv contribuții și impozit pe profit, se situa însă la sfârșitul lunii septembrie la 35.750, iar cel al persoanelor fizice, inclusiv activități independente și profesii libere, la 10.943.

"La data de 30 septembrie 2017, există 157.698 de angajatori care nu au plătit contribuții sociale pentru angajații lor. Numărul angajaților aferent acestor companii este de 2,076 milioane. Este o pondere foarte mare a celor care pînă acum evitau plata contribuțiilor sociale ale angajatului către bugetul de stat. Măsura va fi completată cu introducerea sancțiunii de evaziune fiscală și realizarea unui dosar penal în momentul în care angajatorul face reținere la sursă și refuză să plătească mai departe către statul român și bugetul de stat contribuțiile reținute angajatului”, a spus ministrul.

ANAF publică doar datoriile peste anumite plafoane, pentru a nu încărca lista datornicilor cu contribuabili cu sume infime, cum ar fi un mare contribuabil care ar avea o restanță de 500 de lei.

Aceste plafoane sunt

a) 500.000 lei, în cazul debitorilor care au calitatea de mare contribuabil;

b) 250.000 lei, în cazul debitorilor care au calitatea de contribuabil mijlociu;

c) 100.000 lei, în cazul celorlalte categorii de debitori, inclusiv în cazul persoanelor fizice care înregistrează obligații fiscale restante și din desfășurarea de activități economice în mod independent sau exercită profesii libere;

d) 15.000 lei, în cazul debitorilor persoane fizice, altele decât cele de la lit. c).

Biriș: E posibil să-i fi inclus pe toți care au apărut restanțieri la un moment dat

Cifra înaintată de ministrul Finanțelor a fost primită cu scepticism de o parte a consultanților fiscali, din cauza numărului mare de angajatori, dar și de angajați care s-ar afla în această situație. Ministrul Finanțelor nu a furnizat clarificări în privința datelor pe care le-a prezentat.

"Cifra include restanțele repetitive (aceeași firmă înregistrează restanțe lună de lună, pentru aceeași angajați). Probabil că unele din aceste 2 milioane sunt numărate de zeci de ori, de aceea sunt așa de multe... Astept ca ANAF/MF să confirme sau să infirme această afirmație. Ar fi foarte util să se comunice numărul real de persoane (nu de intrări) și deasemenea să știm câte din acestea sunt de fapt angajate chiar la firme de stat. Cred că vehicularea unor astfel de cifre este foarte periculoasă pentru că se creează senzația că o mare parte din antreprenori sunt hoți, ceea ce este extrem de nedrept...", a scris într-o postare pe Facebook Gabriel Biriș, partener la firma de avocatură Biriș Goran.

"E exact așa cum au făcut când au dat lista aia cu băncile care nu plătesc profit, de erau și Banca Turco-Română și Columna și toți morții (referindu-se la lista care poate fi văzută AICI - n.r.). E posibil să-i fi inclus pe toți care au apărut restanțieri la un moment dat. Pe declarația 112 nu au posibilitatea să potrivească CNP-urile. Dacă o firmă are restanțe luna asta și are 1.000 de angajați, iar luna următoare aceeași firmă are din nou restanțe, ei numără 1.000 plus 1.000. În momentul în care dai astfel de cifre, creezi impresia că gradul de neconformare este mult mai mare și frustrezi oamenii, pentru că cei mai mulți chiar fac eforturi să-și plătească toate datoriile", a mai spus Biriș.

Baza de date a ANAF, actualizată la 30 septembrie

Datele ministrului, în ce privește numărul de firme și, prin consecință, și în ce privește numărul de angajați, sunt departe de informațiile privind situația datornicilor, actualizate trimestrial de ANAF.

Astfel, la 30 septembrie, 35.748 de firme înregistrau restanțe la una sau mai multe dintre categoriile: bugetul de stat, asigurări sociale, asigurări de sănătate și asigurări de șomaj.

La acestea se adaugă 10.943 de persoane fizice, din care doar o parte se află în postura de angajatori.

86 miliarde lei datorii

La finele anului trecut, ANAF a anunțat că pe lista datornicilor se aflau pe listă 46.421 debitori persoane juridice si fizice, ale căror obligații fiscale restante totalizau 86,16 miliarde lei, după cum urmează: